Apple klar med HomeOS og nyt smart-home hardware i foråret 2026

Egentlig skulle det have været lanceret allerede, men Apple er blevet forsinket ad flere omgange med deres nye styresystem, blandt rygtesmedene kaldet HomeOS. Det er især sket fordi Apple har været mildt sagt langsom om at udrulle sine nye AI funktioner, men ifølge rygter hos Bloomberg der normalt er en ret troværdig kilde på Apple rygter, så skulle Apple være klar med opgraderingerne til marts næste år – og vil så lancere dem samtidig med det nye HomeOS og i øvrigt helt ny hardware.

HomeOS og en ny, klogere Siri

Planen er, at HomeOS skal være styresystemet til alle Apples smart-home løsninger. Det betyder alt fra lys og termostater til overvågning og højttalere.

Men det hele afhænger af en ny og forbedret Siri. Den får nemlig en stor opgradering med bedre forståelse af kontekst, chatbot-funktioner og en slags digital assistent, der kan foreslå og udføre opgaver løbende – uden at man skal bede den om det hele tiden.

iPad-lignende hub skal styre hjemmet

Sammen med HomeOS ventes Apple at lancere en helt ny smart-home enhed – lidt som en iPad, men lavet specifikt til at hænge på væggen eller stå i køkkenet. Den skal kunne styre hele hjemmet og være centrum for Apples idé om det intelligente hjem.

Der går også rygter om noget mere futuristisk: En slags robotarm med en bevægelig skærm, som kan følge dig rundt i rummet. Det lyder stadig som en prototype, men viser, at Apple gerne vil tænke nyt.

HomeOS bygger på det, Apple allerede har

Det er ikke fordi Apple starter fra nul. Mange Apple-enheder – som iPhone, HomePod og Apple TV – har allerede den nødvendige teknologi indbygget, især Thread, som gør det muligt at forbinde og styre flere enheder i hjemmet via et mesh-netværk. Men det er endnu ikke aktiveret.

Med HomeOS bliver det hele bare samlet ét sted og gjort mere brugervenligt.

Apple Intelligence spiller en rolle

HomeOS og den nye Siri er tæt forbundet med Apple Intelligence, altså Apples nye AI-satsning. Under WWDC i juni åbnede Apple for nye værktøjer til udviklere, så de kan bygge funktioner ovenpå Siri og HomeOS med det, Apple kalder deres Foundation Models Framework.

Det betyder, at man måske fremover kan få Siri til at samarbejde med fx apps fra Elgiganten, Ikea eller Philips Hue – og ikke kun Apples egne.

Lancering i marts?

Selvom det ville give mening at lancere HomeOS ved WWDC 2026, tyder noget på, at det hele bliver vist frem tidligere. Flere kilder nævner et forbrugerevent i marts, hvor både HomeOS og den nye hardware får deres debut. Det ville så være et brud med traditionerne, for Apple lancerer normalt ikke ny software udenfor WWDC, men når det kombineres med ny hardware kan det altså være tilfældet her. Det passer også med, at Siri-opgraderingen først er helt klar til brug i starten af 2026.

Apple vil samle det hele ét sted

Med HomeOS prøver Apple at gøre det nemt at styre hjemmet – uanset om man har produkter fra Apple, Ikea, Eve eller andre. Flere producenter er allerede begyndt at understøtte Apples Thread-teknologi, som f.eks. Ikeas nye temperatur- og fugtsensor.

Det hele handler om at gøre det nemmere og mere sammenhængende for brugerne. Og hvis det lykkes, kan Apple få en ret stærk position i markedet for smart-home produkter, hvor Google og Amazon i dag sidder tungt.

Apple klar med HomeOS og nyt smart-home hardware i foråret 2026